Su festak

Su festak: euskal musika jaialdiak XXI. mendean Jon Urzelai Urbieta (1990, Zumarraga) kultur kazetari eta antolatzaile gipuzkoarraren saiakera da. Liburua 2023ko maiatzean argitaratu zen Susa argitaletxean eta egilearen lehena da.

Musika jaialdiez hausnartzeko tresna da liburua, fenomenoaren baitan dauden elementuei erreparatzeko testua, baita hiri eta nazio markez, turistifikazioaz eta folklorizazioaz hitz egiteko ere. 

2024ko udazkenean lanak Euskadi Saria jaso zuen Euskarazko Saiakera kategorian. 

 Edukia 
Musika jaialdiek Euskal Herrian izan duten egitekoa aztertzen da saiakera honetan, mende erdian, eremu globalean zein lokalean jazotakoak harilkatuz: Mairuelegorretako kobetatik hasi, Woodstocken errepliketatik igaro, eta Kobetamendiko zein Irisarriko zelaietara heldu.

Gerraosteko kontsumo gizartearen garapena, transgresioaren lilura, gaztetasunaren asmakizuna, folklorizazioa, gentrifikazioa, urbanoa irentsi nahi duen urbanismoa, eta beste arakatzen dira. 

Walden, Martxa eta Borroka, Guggenheim. Be basque eta normaltasun simulakroak. “Marka bat eraiki nahi da, ez herri bat”, ohartarazten da liburuan.

Horrez gain, gogo kolektibo garaikidea taupaka non den ere bistaratzen da, non ari den tradizioa berritzen, non komunitatea bere burua berrimajinatzen. 
 Hezurdura 
Liburua bost ataletan dago banatuta:

 Koba.
 Basoa.
 Herria.
 Hiria.
 Koba (berriro).

 Saria 
2024ko urriaren 18an lanak Euskadi Saria jasoko zuela argitaratu zen Saiakera Euskaraz kategorian. Epaimahaiaren ustez "bai forma, bai edukiaren aldetik ere musika kantaldi motak aro sozialekin, gizarte eredu desberdinekin eta hainbat prozesu sozialekin lotu ditu modu arrazoituan".

 Erreferentziak 

 Ikus, gainera 

 Jon Urzelai Urbieta
 Mairuelegorreta
 Bilbao BBK live

 Kanpo estekak 

 Liburua Susaren webgunean


Kategoria:Euskarazko saiakerak
Kategoria:XXI. mendeko saiakerak
Kategoria:Susa argitaletxearen liburuak
Kategoria:Musika liburuak
Kategoria:2023ko liburuak